**Leif Selim Segerstam**, nado o 2 de marzo de 1944 en Vaasa, é un compositor e director de orquestra finlandés.

Traxectoria
-----------

Segerstam estudou violín, piano e dirección orquestral na Sibelius-Akatemia de Helsinqui e dirección na Juilliard School de Nova York con Jean Morel entre 1963 e 1965.

Deuse a coñecer como director operístico a finais dos anos '60 (Helsinqui, Estocolmo e Berlín Oeste). Ten dirixido na Metropolitan Opera, no Covent Garden, no Teatro alla Scala, no Treatro Colón, na Wiener Staatsoper e no Festival de Salzburgo. Acompañou a personaxes como Montserrat Caballé, Birgit Nilsson, Henryk Szeryng, David Oïstrakh, Emil Gilels e Arthur Rubinstein. A partir de 1975 comezou a destacar como director sinfónico, sendo director principal da Radio-Symphonieorchester Wien dende ese ano ata 1982, a Radion sinfoniaorkesteri entre 1977 e 1987, ou da Helsingin kaupunginorkesteri entre 1995 e 2007, orquestra da que lle foi concedido o título de Direcotr Emérito. Ten sido o director musical de diversas orquestras, entre as cales figuran a Deutsche Staatsphilharmonie Rheinland-Pfalz (1983-1990) ou a DR SymfoniOrkestret (1988-1995), sendo nomeado director honorífico das dúas formacións. Foi tamén director principal e musical da Kungliga Operan (Estocolmo) entre 1995 e 2000. Ten sido invitado a dirixir numerosas orquestras en todo o mundo, entre as que destacan Chicago Symphony Orchestra, Los Angeles Philharmonic, London Symphony Orchestra, Toronto Symphony ou a Orquestra Sinfônica do Estado de São Paulo.

É frecuentemente invitado a dirixir os festivais de Helsinqui e Savonlinna. A súa gravación de *Luonnotar* e outras cancións orquestrais de Sibelius xunto a Soile Isokoski, foi nomeada disco do ano en 2007 polo "BBC music magazine".

En xaneiro de 2012 foi nomeado director titular da Turun Filharmoninen Orkesteri (TFO), posto que desempeñou ata o 17 de maio de 2019. Posteriormente foi nomeado director honorario da TFO.

Segerstam compaxina o seu traballo como director co de profesor de dirección na Sibelius-Akatemia de Helsinqui. Entre os seus alumnos salientan Susanna Mälkki, Mikk Murdvee, Sasha Mäkilä e Markku Laakso.

Vida persoal
------------

O pai de Leif Segerstam era o defunto Selim Segerstam, que elaborou numerosos cancioneiros.

Estivo casado coa violinista Hannele Segerstam (concertino da Radion sinfoniaorkesteri), coa que tivo dous fillos, Jan e Pia; Pia é concertista de violonchelo.

Logo do divorcio de Leif Segerstam e Hannele Segerstam, casou coa arpista da Helsingin kaupunginorkesteri Minnaleena Segerstam, coa que tivo tres fillos.

Obra
----

Segerstam é un compositor extremádamente prolífico, sendo especialmente coñecido polas súas numerosas sinfonías (261 en 2012), das cales en torno a un centenar teñen sido interpretadas.

É igualmente coñecido polas súas series de "Orchestral Diary Sheets", moitas delas concibidas para ser interpretadas sen director. Segerstam desenvolveu un enfoque persoal da composición aleatoria a través dun estilo que denominou "pulsación libre", na que os motivos musicais interactúan con flexibilidade no tempo.

* 261 sinfonías (en 2012)
* 30 cuartetos de corda
* 13 concertos para violín
* 8 concertos para violonchelo
* 4 concertos para viola
* 4 concertos para piano

Premios
-------

* En 1999 foi condecorado co Nordic Council Music Prize polo seu traballo como "incansable defensor da música escandinava".
* Premio do Estado de Finlandia en 2004.
* Medalla Sibelius en 2005.

Gravacións
----------

Leif Segerstam é tamén ámplamente coñecido polas súas gravacións discográficas, que inclúen as integrais das sinfonías de Jean Sibelius, Carl Nielsen e Gustav Mahler, así como moitas outras obras de compositores contemporáneos coma o compositor finlandés Einojuhani Rautavaara e os compositores americanos John Corigliano e Christopher Rouse.

Notas
-----

1. ↑  "Introducing the Turku Philharmonic Orchestra". Arquivado dende o orixinal o 24 de abril de 2012. Consultado o 23 de xullo de 2013.
2. ↑  "Kunniakapellimestarit ja nimikkosäveltäjä" (en finés). Turun Filharmoninen Orkesteri. Consultado o 27 de agosto de 2021.
3. ↑  "Fimic - Suomalaisen musiikin tiedotuskeskus". Arquivado dende o orixinal o 04 de novembro de 2013. Consultado o 23 de xullo de 2013.

Véxase tamén
------------

### Ligazóns externas

* Finnish Music Information Centre
* Perfil de Leif Segerstam en Ondine Records
* Leif Segerstam coa Orquesta Sinfónica RTVE interpretando obras de Sibelius, Rautavaara e outros escandinavos, así como a súa sinfonía nº 176
* Entrevista a Leif Segerstam por Bruce Duffie o 5 de decembro de 1997
* Orquestra Sinfónica de Galicia, ed. (2015). *Entrevista con Leif Segerstam e Dima Slobodeniouk* (en inglés). Subtítulos en castelán. A Coruña.

|  |  |
| --- | --- |
| Control de autoridades | 
* Wd: Q381726
* WorldCat
* VIAF: 5118970
* AllMusic: mn0000581287
* BIBSYS: 63001
* BNF: 13899633m
* CiNii: DA09943273
* DeutscheBio: 123750873
* Discogs: 841353
* Europeana: ID
* FAST: 57813
* GND: 123750873
* IMDb: nm0782016
* ISNI: 0000 0001 1476 2514
* LCCN: n80090146
* MusicBrainz: ID
* NKC: mzk2005286719
* NLA: 35678006
* NNDB: 000196600
* NTA: 097259217
* OL: OL5954122A
* SELIBR: 213213
* SNAC: w6416xnc
* Songkick: 161650
* SUDOC: 080539157

 |